**Пячэнне***Валянціна Асеева
Пераклаў з рускай мовы Сяргей Міхальчук*

Мама высыпала на талерку пячэнне. Бабуля весела зазвінела шклянкамі. Усе паселі за стол. Вова падсунуў талерку да сябе.

— Дзялі па аднаму, — строга сказаў Міша. Хлопчыкі высыпалі ўсё пячэнне на стол і разлажылі яго на дзве кучкі.

— Пароўну? — спытаў Вова. Міша змераў вачыма кучкі.

— Пароўну. Бабуля, налі нам чаю!

Бабуля падала абодвум чай. За сталом было ціха. Кучкі пячэння хутка змяншаліся.

— Рассыпістае! Салодкае! — гаварыў Міша.

— Угу! — адказваў з набітым ротам Вова.

Мама і бабуля маўчалі. Калі ўсё пячэнне было з'едзена, Вова глыбока ўздыхнуў, папляскаў сябе па жываце і вылез з-за стала. Міша даеў апошні кавалачак і паглядзеў на маму — яна памешвала лыжачкай непачаты чай. Ён паглядзеў на бабулю — яна жавала скарыначку чорнага хлеба…